新植西軒
作者：韓維
朝代：宋

paragraphs: 誰謂我圃隘，栽插尚盈畝。
築軒西臨兌，規地北占酉。
陽條散繁華，怒甲擎故朽。
封培童僕勞，窺看孩稚走。
雖非觀游盛，要是吾廬有。
壤疏人力薄，開發定遲後。
所頼春風意，與物無薄厚。
居閑日蕭散，對此自成偶。
問我何所爲，卦象觀六九。
問誰之與處，達者二三友。
爲生昧機利，於事寡營取。
但願花常好，酌我樽中酒。